รัฐบาลไทย-ข่าวทำเนียบรัฐบาล-กระทรวงยุติธรรม โดยกรมคุมประพฤติจัดงานสัมมนาทางวิชาการ เรื่อง “การพัฒนาระบบการเฝ้าระวังการกระทำผิดซ้ำในชุมชน” ครั้งที่ ๓
วันพฤหัสบดีที่ 4 มีนาคม 2564
กระทรวงยุติธรรม โดยกรมคุมประพฤติจัดงานสัมมนาทางวิชาการ เรื่อง “การพัฒนาระบบการเฝ้าระวังการกระทําผิดซ้ําในชุมชน” ครั้งที่ ๓
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการสัมมนาทางวิชาการ เรื่อง “การพัฒนาระบบการเฝ้าระวังการกระทําผิดซ้ําในชุมชน” ครั้งที่ ๓
ในวันพุธที่ ๓ มีนาคม ๒๕๖๔ เวลา ๐๙.๓๐ น. ณ ห้องออดิทอเรียม ชั้น ๒ อาคารทรงกลม โรงแรมเซ็นทรา บาย เซ็นทารา ศูนย์ราชการ และคอนเวนชันเซ็นเตอร์ ถนนแจ้งวัฒนะ กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดการสัมมนาทางวิชาการ เรื่อง “การพัฒนาระบบการเฝ้าระวังการกระทําผิดซ้ําในชุมชน” ครั้งที่ ๓
พร้อมบรรยายพิเศษหัวข้อ “บทบาทของกระทรวงยุติธรรมกับมาตรการสําคัญในการเฝ้าระวังการกระทําผิดซ้ําในชุมชนเพื่อสร้างความปลอดภัยให้กับสังคม” โดยมี ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นายธนวัชร นิติกาญจนา ที่ปรึกษารัฐมนตรีว่าการกระทรวงยุติธรรม นายสามารถ เจนชัยจิตรวนิช ผู้ช่วยรัฐมนตรีประจํากระทรวงยุติธรรม นายวิทยา สุริยะวงค์ รองปลัดกระทรวงยุติธรรม คณะผู้บริหารกระทรวงยุติธรรม ผู้แทนภาคประชาชน นักวิชาการ ผู้แทนหน่วยงานที่เกี่ยวข้อง และสื่อมวลชน เข้าร่วมฯ
โดยการจัดงานในครั้งนี้มีวัตถุประสงค์เพื่อรับฟังความคิดเห็นที่มีความครอบคลุมจากมุมมองของภาคประชาชน นักวิชาการผู้ทรงคุณวุฒิ ผู้แทนจากหน่วยงานที่เกี่ยวข้อง ตลอดจนสื่อมวลชนและกําหนดรูปแบบมาตรการและวิธีการ ในการแก้ไขปัญหาการกระทําผิดซ้ําในชุมชน รวมทั้งกําหนดกลไกการเฝ้าระวังทางสังคมโดยบูรณาการการทํางานร่วมกันของทุกภาคส่วน ที่เกี่ยวข้องและเทคโนโลยีในการเฝ้าระวังและติดตามอย่างมีประสิทธิภาพ เพื่อจะได้มีรูปแบบมาตรการและวิธีการในการแก้ไขปัญหาการกระทําผิดซ้ําในชุมชน เพื่อแก้ไขปัญหาผู้กระทําผิดที่มีลักษณะพิเศษไม่หวนกลับไปกระทําผิดซ้ํา ได้อย่างเป็นรูปธรรม
โอกาสนี้ รัฐมนตรีว่าการกระทรวงยุติธรรม กล่าวว่า จากคดีสะเทือนขวัญต่างๆที่ปรากฏเป็นข่าวในช่วงระยะเวลาที่ผ่านมา หลายๆกรณีได้สร้างความกังวลใจให้แก่ประชาชนเกี่ยวกับความปลอดภัยในชีวิตและทรัพย์สิน โดยจากการตรวจสอบข้อมูลพบว่า ผู้ที่ไปกระทําผิดในลักษณะสะเทือนขวัญดังกล่าว มักจะเป็นผู้ที่เคยต้องโทษจําคุกในเรือนจํา และได้รับการปล่อยตัวเมื่อรับโทษจนครบกําหนด โดยไม่มีการเฝ้าระวังและติดตาม ตรวจสอบพฤติกรรมภายหลังพ้นโทษ และกลับไปดํารงชีวิตอยู่ในชุมชน กระทรวงยุติธรรมจึงมีความห่วงใยในความปลอดภัยของประชาชน โดยได้นําสภาพปัญหาและความต้องการไปกําหนดแผนและกลไกต่างๆ ทั้งในเรื่องของกฎหมาย จะต้องปรับแก้ให้เหมาะสมกับสถานการณ์ แต่กระบวนการทางกฎหมายมีความจําเป็นต้องใช้เวลาอีกระยะหนึ่ง ดังนั้นกรมคุมประพฤติ กระทรวงยุติธรรม จึงได้ดําเนินการควบคู่กันเป็นการเร่งด่วน คือการจัดตั้ง ศูนย์เฉพาะกิจเฝ้าระวัง (JSOC) ขึ้น เพื่อทําหน้าที่ในการเฝ้าระวังและติดตามผู้พ้นโทษในคดีสะเทือนขวัญ ด้วยกลไกทางสังคมและความร่วมมือจากหน่วยงานที่เกี่ยวข้อง โดยผลดําเนินการที่ผ่านมาถือว่าทําได้ดี ผู้กระทําผิดที่พ้นโทษไม่หวนกลับไปกระทําผิดซ้ํา และประกอบอาชีพที่เป็นกิจลักษณะ
นายสมศักดิ์ กล่าวอีกว่า เมื่อพิจารณาจากแนวคิดที่ว่า หากชุมชนรู้ถึงอันตรายในชุมชนจะไม่มีผู้ได้รับอันตราย ซึ่งปรากฏเป็นตัวอย่างที่ดีจากต่างประเทศ กระทรวงยุติธรรมจึงแสวงหาวิธีเพื่อกําหนดเป็นนโยบาย ที่จะเฝ้าระวังและติดตามพฤติกรรมผู้กระทําผิดที่เคยก่อในคดีสะเทือนขวัญ หรือมีความเสี่ยงที่จะทําผิด ด้วยการพักการลงโทษให้ผู้กระทําผิดออกมาปรับตัวใช้ชีวิตร่วมกับสังคม และมีมาตรการคุมความประพฤติ รวมทั้งนําอุปกรณ์ติตดามตัว หรือกําไล EM มาใช้เป็นเครื่องมือในการเฝ้าระวังและติดตาม โดยนําอาสาสมัครคุมประพฤติ ภาคีเครือข่ายภาคประชาชน เข้ามามีส่วนร่วมในการสอดส่องดูแล จึงนับเป็นโอกาสสําคัญ สําหรับผู้ต้องขังที่เคยมีพฤติกรรมร้ายแรงที่ได้กลับมาดํารงชีวิตกับสังคมก่อนพ้นโทษ และเปิดโอกาสให้สังคมได้ใช้เวลาปรับตัวในการอยู่ร่วมกับผู้ที่ได้รับการพักโทษ มีมาตรการทางกฎหมายของกรมคุมประพฤติ มาตรการทางสังคมที่เหมาะสม รองรับความมั่นใจในความปลอดภัยให้กับสังคม ดังนั้นเพื่อความรอบคอบ และทําให้นโยบายมีประสิทธิภาพ จึงต้องรับฟังความคิดเห็นจากผู้เกี่ยวข้องอย่างรอบด้าน
"สังคมอาจตกใจว่าทําไมไม่ขังผู้กระทําผิดจนครบโทษ หากเราขังจนครบกําหนดแล้วปล่อยตัวมา สังคมจะไม่เกิดการระวังตัว อาจะเกิดเหตุการณ์ในลักษณะแบบที่ผ่านๆมาได้ หากกลุ่มผู้ทําผิดนี้ได้รับการปล่อยตัวก่อนประมาณ ๑-๒ ปี แต่ยังอยู่ในสถานะของนักโทษเด็ดขาด โดยมีกลไกเฝ้าระวังโดยศูนย์ JSOC ติดกําไล EM และสร้างการรับรู้ให้กับสังคมว่ามีบุคคลอันตรายอยู่ในพื้นที่ เพื่อให้สังคมช่วยกันเฝ้าระวังน่าจะดีกว่าสังคมไม่รู้อะไรเลย การสัมมนาในครั้งนี้เป็นครั้งที่ ๓ ซึ่งเวทีที่ผ่านมา ๒ เวทีเห็นด้วย มีการแลกเปลี่ยนความรู้ สร้างความเข้าใจและเกิดการมีส่วนร่วมจากเครือข่ายภาคราชการและนักวิชาการ จนได้ข้อเสนอแนะเพื่อนําไปปรับให้เกิดข้อสรุปที่เหมาะสมครบถ้วนรอบด้าน นําไปใช้ปฏิบัติงานได้จริง"นายสมศักดิ์ กล่าว